Golfi suurturniirid

Golfi suurturniirid (rahvusvaheliselt tuntud kui Major Championships) on elukutseliste meesgolfarite tähtsaimad iga-aastased golfivõistlused. Sarnaselt tennisega toimub ka golfis igal aastal 4 suurturniiri ning need on elukutseliste golfi prestiižseimad individuaalvõistlused.

4 suurturniiri ajalises järjestuses on järgmised:

 Masters Tournament – alates 1934. aastast, toimub aprilli teisel nädalal Augusta National Golf Clubi väljakul Georgia osariigis USA-s. Ainuke Mastersi turniir, mis peetakse alati ühel ja samal väljakul. 
 US Open – alates 1895. aastast, toimub juuni kolmandal nädalal ning peetakse erinevatel USA golfiväljakutel.
 The Open Championship e British Open – vanim suurturniir, mida peetakse aastast 1860. Toimub juuli kolmandal nädalal ning peetakse alati links-tüüpi väljakul Suurbritannias.
 PGA Championships – alates 1916. aastast, peetakse augustis, kuid alates 2019. aastast hakatakse mängima mai kolmandal nädalal. Võisteldakse erinevatel USA väljakutel.

Ajalugu

Algselt kuulusid suurturniiride hulka 2 Briti turniiri (The Open Championships ja The Amateur Championships) ning 2 USA turniiri (The U.S. Open ja The U.S. Amateur). Muutuse tõid Mastersi turniiri alustamine 1934. aastal ning elukutseliste golfi populaarsuse kiire kasv 1940.–1950. aastatel. Ei olegi täpselt teada, millal täpselt muutus toimus, kuid üks võimalik pöördepunkt on 1960. aasta ning Arnold Palmeri edu aasta alguses. Pärast võite Mastersil ja US Openil viitas Palmer, et kui tal õnnestuks võita ka British Open ja PGA Championships samal aastal, siis teeks ta sarnaselt Bobby Jonesiga (ainuke, kes on võitnud 4 suurturniiri samal aastal – 1930) suure slämmi. Sealt alates on suurturniiride tähtsus meeste elukutseliste golfis järjest kasvanud ning seal saavad 4 korda aastas kokku ala absoluutsed tipud.

Võitjad

Üks elukutseliste tippgolfarite edu näitajaid on suurturniiride võitude arv.